Alf Daniel Moen

Alf Daniel Moen (født 1950) er en norsk politiker (Ap). Han er tidligere ordfører i Stjørdal og fylkesrådsleder i Nord-Trøndelag.

 Karriere 
Han har fagbrev som skogsarbeider og har vært ansatt hos Meraker Brug.

Han hadde en rekke verv i LO-forbundet Norsk Skog- og Landarbeiderforbund, senere i Fellesforbundet, og var formann i Stjørdal faglige samorganisasjon i mange år.

Moen ble medlem av Stjørdal kommunestyre i 1984 og Stjørdals ordfører i 1986. Moens ordførerperiode var preget av sterk vekst i folketallet og kommunens oppgaver. Han la ned en stor innsats for at Statoils driftsadministrasjon for midtre del av Norskehavet ble lagt til Stjørdal. I 1994 byttet han verv med varaordfører Einar Wollebæk Andersen. Fra 1995 til 1999 var Moen på nytt ordfører.

Fra 1994 til 1995 var Moen fylkesleder i Nord-Trøndelag Arbeiderparti. Han var blant de som først tvilte, men endte med å støtte partiledelsens syn på norsk EU-medlemskap.

Alf Daniel Moen var ønsket som stortingskandidat ved stortingsvalgene i 1989, 1993, 1997 og 2001. Først i 2001 sa han seg villig til å bli nominert, men den sittende representanten Jon Olav Alstad ble renominert.

I 2003 ble Moen innvalgt i Nord-Trøndelag fylkesting. Det ble samtidig innført en parlamentarisk styreform i fylkeskommunen. Alf Daniel Moen ble leder for et fylkesråd bestående Arbeiderpartiet og Senterpartiet, som satt frem til 2007. Fra 2007 til 2011 ledet han et fylkesråd bestående av Arbeiderpartiet, Høyre, Venstre og Kristelig Folkeparti. Moen stilte ikke til gjenvalg til fylkestinget i 2011.

Moen var styreleder i Helse Nord-Trøndelag fra 2012 til 2018.

 Referanser 
NTB (26. september 1988). «Gjørv på topp – Gudmundseth ut».

 Eksterne lenker 


Kategori:Fylkesråder i Nord-Trøndelag
Kategori:Ordførere i Stjørdal
Kategori:Ap-ordførere i Nord-Trøndelag
Kategori:Personer fra Stjørdal kommune